**Retningslinjer for kretssammenslåinger**

Kretser som ønsker å slå seg sammen må følge følgende retningslinjer:

* Søknad om sammenslåing av kretser må sendes forbundsstyret som har det formelle ansvaret for å opprette, slå sammen, endre grenser og legge ned o-kretser, jf NOFs delegeringsreglement (punkt 2.2).
* Kretser som ønsker å slå seg sammen, må ha gjort vedtak på sine respektive kretsting om at sammenslåing er ønsket fra et gitt tidspunkt.

Søknaden til forbundsstyret skal inneholde følgende:

* En redegjørelse for bakgrunn og formålet med en sammenslåing.
  + Overordnet skal alle sammenslåinger styrke o-aktiviteten i Norge og bidra til en mer effektiv drift.
* Beskrivelse av økonomiske forhold som er avklart, og hva som gjenstår å avklare.
* Beskrivelse av framtidig organisering av kretsen i aktivitetssoner
  + Ved sammenslåinger anbefaler styret at den nye kretsen deles inn i mindre aktivitetsområder eller soner. Sonene kan f.eks. baseres på reiseavstand, eksisterende eller framtidig klubbsamarbeid og / eller lokal klubbstøtte til enkeltstående klubber

Bakgrunn for anbefalingen om en inndeling i aktivitetssoner:

Kretsene skal fortsatt organisere og koordinere aktiviteter i nivået mellom klubb og forbund. Fylkesgrenser kan være veiledende for kretsinndeling, men ikke avgjørende. Sett fra klubb og aktivitetssone bør kretsinndeling avspeile en samling av klubber og aktivitetssoner med en viss naturlig sammenheng seg imellom basert på geografi, transportårer og kanskje samarbeidshistorie.

Naturlige oppgaver på kretsnivå er treningsaktiviteter for unge utøvere for å skape attraktive felles arenaer for disse. Likeså må kretsen ivareta spisskompetanse innenfor kart, VDG, tidtaking og andre arrangementstekniske oppgaver. Terminlistearbeid er også en kretsoppgave i tillegg til de administrative og økonomiske oppgavene kretsen må ivareta for seg selv.

Naturlige oppgaver på sonenivå kan være o-troll-leire og kveldsaktiviteter, for eksempel lokale løpskaruseller. Samarbeid på tvers av idretter, særlig for aldersgruppen opp til 16 år, vil også være en mulighet på sonenivå og spesielt aktuelt i områder som har store avstander og er tynt befolket. I slike områder er det vanskeligere å skape attraktive miljøer innenfor én idrett. Langrenn, skiskyting, friidrett er eksempler på idretter det kan være aktuelt for orientering å samarbeide med lokalt.

Ved organisering av soner er det viktig å sikre lokal forankring om den inndelingen som velges. Ideelt sett bør inndelingen være et resultat av klubbenes valg, men vi ser for oss at det fra sentralt eller regionalt hold må gis noen føringer for å bidra til en god og effektiv prosess som munner ut i et valg.